CELEX: 52017PC0734
Language: mt
Date: 2017-11-29
Title: Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament (UE) Nru 1093/2010 fir-rigward tal-post tas-sede tal-Awtorità Bankarja Ewropea

IL-KUMMISSJONI EWROPEA
            Brussell, 29.11.2017
            COM(2017) 734 final
            2017/0326(COD)
            Proposta għal
            REGOLAMENT TAL-PARLAMENT EWROPEW U TAL-KUNSILL
            li jemenda r-Regolament (UE) Nru 1093/2010 fir-rigward tal-post tas-sede tal-Awtorità Bankarja Ewropea
            (Test b'rilevanza għaż-ŻEE)
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               L-Awtorità Bankarja Ewropea (European Banking Authority, EBA) ġiet stabbilita bir-Regolament (UE) Nru 1093/2010. Skont l-Artikolu 7 ta’ dan ir-Regolament, l-EBA tinsab f’Londra, fir-Renju Unit. 
            
            
               Fit-29 ta’ Marzu 2017, ir-Renju Unit innotifika lill-Kunsill Ewropew bl-intenzjoni tiegħu li jitlaq mill-Unjoni, skont l-Artikolu 50 tat-Trattat dwar l-Unjoni Ewropea. 
            
            
               Fl-20 ta’ Novembru 2017, it-27 Stat Membru li fadal, fil-marġini tal-Kunsill Affarijiet Ġenerali (l-Artikolu 50), għażel lil Pariġi, fi Franza, bħala s-sede l-ġdida għall-Awtorità Bankarja Ewropea.  
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Billi att li għandu jiġi emendat huwa bbażat fuq l-Artikolu 114 tat-Trattat dwar il-Funzjonament tal-Unjoni Ewropea (“TFUE”), l-att emendatorju wkoll jinħtieġ li jkun imsejjes fuq din il-bażi. 
               
            
            
               •Għażla tal-istrument
            
            
               
                  Din il-proposta għandha l-għan li temenda r-Regolament (UE) Nru 1093/2010. L-emenda korrispondenti għalhekk hija proposta bħala Regolament emendatorju. 
               
            
            
               •Sussidjarjetà u Proporzjonalità
            
            
               Il-kwistjoni tal-post tas-sede tal-Aġenzija hija fil-kompetenza esklużiva tal-Unjoni. Il-miżura hija proporzjonali mal-għan tar-Regolament propost, jiġifieri biex tiġi kkonfermata s-sede l-ġdida tal-Aġenzija fir-Regolament (UE) Nru 1093/2010.
            
            
               3. IMPLIKAZZJONIJIET BAĠITARJI
            
            
               Ir-rilokazzjoni tal-Awtorità Bankarja Ewropea se jkollha implikazzjonijiet baġitarji, b’mod partikolari fid-dawl tal-ispejjeż relatati mat-terminazzjoni bikrija tal-kuntratt tal-kera attwali tagħha f’Londra bħala konsegwenza tal-irtirar, l-ispejjeż marbutin mat-trasferiment nnifsu u l-ispejjeż relatati biex tistabbilixxi ruħha fil-bini ġdid f’Pariġi. Kif stipulat fid-direttivi ta’ negozjar tal-Kunsill tat-22 ta’ Mejju 2017 għan-negozjar ta’ ftehim mar-Renju Unit li jistipula l-arranġamenti dwar il-ħruġ tiegħu mill-Unjoni Ewropea, ir-Renju Unit jinħtieġ li jkopri l-ispejjeż speċifiċi kollha relatati mal-proċess tal-ħruġ bħalma hija r-rilokazzjoni tal-aġenziji bbażati fir-Renju Unit.
            
            
               Uħud mill-ispejjeż tar-rilokazzjoni jista’ jkollhom jiġu prefinanzjati permezz tal-baġit tal-UE, qabel is-saldu finanzjarju. F’dan ir-rigward, il-Kummissjoni se tivvaluta l-ħtiġijiet addizzjonali ta’ finanzjament biex jiġu mgħoddija mill-baġit tal-UE f’kooperazzjoni mal-Awtorità Bankarja Ewropea. Skont il-ħtieġa li tinqala’, il-Kummissjoni tippreżenta l-proposti rilevanti lill-Parlament Ewropew u lill-Kunsill fil-kuntest tal-proċedura baġitarja annwali għall-2019, u, jekk ikun meħtieġ għall-2018. Dan jikkonċerna pereżempju l-ispejjeż marbutin mat-trażlok nnifsu. Barra minn hekk, l-ispejjeż relatati għall-istabbiliment f’bini ġdid se jiġu ppreżentati wkoll fil-kuntest tal-proċedura tal-bini stabbilita fl-Artikolu 203 tar-Regolament Finanzjarju
                  1
               , li jesiġi li jkun hemm l-approvazzjoni minn qabel tal-Parlament Ewropew u tal-Kunsill qabel mal-kuntratti relatati mal-proġetti tal-bini jiġu konklużi. Din il-proċedura hija mistennija li titnieda mill-aktar fis possibbli (l-iktar tard fil-bidu tas-sena 2018). 
            
            
            
            
               2017/0326 (COD)
            
         
         
            
               Proposta għal
            
            
               REGOLAMENT TAL-PARLAMENT EWROPEW U TAL-KUNSILL
            
            
               li jemenda r-Regolament (UE) Nru 1093/2010 fir-rigward tal-post tas-sede tal-Awtorità Bankarja Ewropea
            
            
               (Test b'rilevanza għaż-ŻEE)
            
            
               IL-PARLAMENT EWROPEW U L-KUNSILL TAL-UNJONI EWROPEA,
            
            
               Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 114 tiegħu,
            
            
               Wara li kkunsidraw il-proposta mill-Kummissjoni Ewropea,
            
            
               Wara li l-abbozz tal-att leġiżlattiv intbagħat lill-parlamenti nazzjonali,
            
            
               Wara li kkunsidraw l-opinjoni tal-Bank Ċentrali Ewropew
                  2
               ,
            
            
               Wara li kkunsidraw l-opinjoni tal-Kumitat Ekonomiku u Soċjali Ewropew
                  3
               ,
            
            
               Waqt li jaġixxu skont il-proċedura leġiżlattiva ordinarja,
            
            
               Billi:
            
            
               (1)Fil-kuntest tan-notifika tar-Renju Unit fit-29 ta’ Marzu 2017 bl-intenzjoni tiegħu li jitlaq mill-Unjoni, skont l-Artikolu 50 tat-Trattat dwar l-Unjoni Ewropea, is-27 Stat Membru l-ieħor, li ltaqgħu fil-marġini tal-Kunsill Affarijiet Ġenerali (“l-Artikolu 50”), għażlu lil Pariġi, fi Franza, bħala s-sede l-ġdida tal-Awtorità Bankarja Ewropea.
            
            
               (2)Wara li kkunsidraw l-Artikolu 50(3) tat-Trattat dwar l-Unjoni Ewropea, l-Awtorità Bankarja Ewropea jinħtieġ li tidħol fis-sede l-ġdida tagħha minn meta t-Trattati ma jibqgħux japplikaw għar-Renju Unit, jew mit-30 ta’ Marzu 2019, skont liema minnhom tkun l-aktar kmieni. 
            
            
               (3)Sabiex jiġi żgurat il-funzjonament tajjeb ta’ l-Awtorità Bankarja Ewropea fil-post il-ġdid tagħha, jinħtieġ li jiġi konkluż ftehim dwar il-kwartieri ġenerali qabel ma l-Awtorità Bankarja Ewropea tidħol fis-sede l-ġdida tagħha.
            
            
               (4)Sabiex l-Awtorità Bankarja Ewropea tingħata biżżejjed żmien biex tirriloka ruħha, dan ir-Regolament jinħtieġ li jidħol fis-seħħ bħala kwistjoni urġenti.
            
            
               (5)Għaldaqstant ir-Regolament (UE) Nru 1093/2010 tal-Parlament Ewropew u tal-Kunsill
                  4
                jinħtieġ li jiġi emendat skont dan,
            
            
               ADOTTAW DAN IR-REGOLAMENT:
            
            
               Artikolu 1
            
            
               L-Artikolu 7 tar-Regolament (KE) Nru 1093/2010 huwa sostitwit b’dan li ġej:
            
         
         
            
               “Artikolu 7
            
            
               Sede
            
            
               L-Awtorità għandu jkollha s-sede tagħha f’Pariġi, fi Franza.”
            
            
               Artikolu 2
            
            
               Dan ir-Regolament għandu jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
            
               Dan ir-Regolament għandu japplika mid-data li fiha t-Trattati ma jibqgħux japplikaw għar-Renju Unit jew mit-30 ta’ Marzu 2019, skont liema data tiġi l-ewwel. 
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell,
            
            
               
                  Għall-Parlament Ewropew
                        Għall-Kunsill
               
               
                  Il-President
                        Il-President
               
            
         
         
            
                  
                     (1)
                  
                        Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1).
               
               
                  
                     (2)
                  
                        […]
               
               
                  
                     (3)
                  
                        […]
               
               
                  
                     (4)
                  
                        Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12).